**המקום אליו האדם בורח**

**רסיסי לילה, אות נ**

ענין עשרת ימי תשובה, אף דצריך אדם להיות כל ימיו בתשובה. רק אז נקרא בהמצאו ובהיותו קרוב, כמו שאמרו בראש השנה,[[1]](#footnote-1) וזה שייך בתפילה דעת רצון מילתא הוא כמו שאמרו בברכות (ח א). אבל תשובה כל יומא זימניה, דהשם יתברך הבטיח לקבל שבים לעולם, ועד יום מותו מחכה לו אם ישוב מיד מקבלו. רק שאמרו שם בראש השנה דיש דנכתם עוונו לפניו ומפרש לה על ידי חתימת גזר דין...

וענין נכתם היינו ככתם העובר מעבר לעבר בחוזק שאינו מתכבס. היינו כי בכל דבר יש עשר מדריגות כידוע, שזהו סדר המדריגות של כל דבר להיות קומה שלימה. ועת אשר שלט האדם וגו', שנעשה קומה שלימה דאדם רע רחמנא ליצלן, היינו שהגיע לעומק ראשית שכל מחשבותיו ורצונותיו שקועים בכך עד שנשמן לבבו ואזניו מלשוב כלל, זה נקרא נכתם דאין כיבוס מועיל. כי כיבוס הוא על ידי דברים המעבירים הכתם, והם דברים המכפרים ומקנחים כענין תורה ותפילה. מה שאין כן תשובה, שהוא השבת הדבר לכמות שהיה קודם החטא וכאילו אין כאן כתם כלל, זה מועיל לעולם. אלא שיש עשרים וארבע דברים המעכבין התשובה (רי"ף ורא"ש סוף יומא). ובודאי אין לך דבר העומד בפני התשובה אם שב, אלא שהם מעכבין בידו מלשוב כלל. ואף על פי שמן המיצר צעק לבו אל ה' בתפילה, להושיעו מצרתו הנגרם לו על ידי חטאו, מכל מקום אין גומר בלבו לשוב באמת כלל. וזהו על ידי שנכתם עוונו, שעל זה הם כלל העשרים וארבע דברים, כמו בעל מחשבות רעות דהיינו שהרע גבר בכל כוחותיו עד שורש המחשבה, עד שהוא מחשב ברע תדיר רחמנא ליצלן ולא יעזבנו. וכן כולם הם עשרים וארבע מיני מדריגות של עוונות הנכתמים שהם נגד עשרים וארבע שביקי להו דבתענית (ה' סוף ע"א) עיין שם ואין כאן מקום ביאורם. רק בכלל כל איש אשר ידע נגעי לבבו, איזה עבירה שמלפפתו והולכת עמו רחמנא ליצלן וקשה לו לשוב הימנה, ודאי הוא על ידי שנכתם מעוונו והוא ענף אחד מאותן העשרים וארבע דברים.

וצריך להתאמץ על זה בעשרת ימי תשובה, שאז השם יתברך מצוי וקרוב עד שאין שום דבר המעכב דהיינו המרחק. כי עיכוב התשובה הוא הריחוק מהשם יתברך, וזה אינו כלל בעשרת ימי תשובה. והיינו כי אמת גלוי וידוע שרצוננו לעשות וכו' ומי מעכב וכו', ואף בעשרים וארבע דברים המעכבין התשובה מי מעכב רק השאור שבעיסה שמעלה חימוצים קשים למוח ולב, לא מגופה של עיסה עצמה כלל, כי רצונו לשוב לפניו באמת. ועל זה תוקעין שופר בראש השנה שהוא אחד דימי תשובה, לערבב השטן והוא היצר הרע כנזכר דהכל אחד.

כי ענין קול שופר הוא צעקת הלב דבני ישראל להשם יתברך, והוא קול בעלמא בלא חיתוך דיבור באותיות, רק כמשמיע קול המיה לבד מתוך המיצר. והיינו על ידי שנכתם העוון רחמנא ליצלן, עד שנשתקע בכל מעמקי הרע, עד שאין שפתיו נפתחים בתפילה להשם יתברך על דרך זה אפילו מהשפה ולחוץ לבד גם כן. והדיבור הוא מדריגה האחרונה מעשר מדריגות הנמשכות מעומק ראשית דמחשבה עד עומק אחרית דמדת מלכות פה כידוע. אבל המשתקע עד המדריגה העשירית שאפילו כח הדיבור אין בו לשוב על אותו עוון כלל, כי נעשה אצלו כהיתר לגמרי, ואין לו אלא כח השמעת קול פשוט לבד בדרך כלל שרצוננו לעשות רצונך על כל פנים.

וכל אחד מישראל כאשר ירגיש חרדת הדין מיד צועק לבו להשם יתברך, וכידוע שאפילו פושעי ישראל ביותר אם יעברו עליהם צרות רבות ורעות רחמנא ליצלן יתחילו לצעוק להשם יתברך. וזה מעיד על שורש מעמקי לבם הנעלם, כמו שכתבתי במקום אחר ממתניתין דפרק י"ז דכלים בכלב הים, דלמקום שהאדם בורח בעת צרתו וצער המגיע עד הנפש והוא בורח להציל נפשו, משם הוא שורשו. ועל זה אמרו (ראש השנה טז א) שיעלה זכרוניכם לפני לטובה במה בשופר, וכששואל במה משמע דרצה לומר על מי שאין להם מעשים שיהיו ראוים לכך כלל. רק שעל ידי תקיעת שופר נאמר שיבואו האובדים והנדחים, והם אותם שכבר נטמעו בין העמים. כי לא ידח ממנו נדח, דשורש זרע ישראל אי אפשר להתהפך. ועל ידי אותו קול שופר גדול, שהוא רק קול הצעקות של כל הנפשות מישראל בכל הדורות להשם יתברך, שעל ידי קיבוצם נעשה קול שופר גדול, על ידי זה מתעורר צעקה גם בלב אותם הנדחים מבני ישראל עד שיבואו להשתחוות וכו'...

ותחילת הכניסה על ידי השופר דראש השנה, שהוא המעורר ישנים מתרדמתם. היינו אותו שנשקע בעשרים וארבע דברים המעכבים התשובה, עד שאין הרהורי תשובה [על אותו עוון פרטי הידוע לו לכל אחד כפי מה שהוא] עולין בלבו כלל. וזהו מצד הריחוק הגמור שבו באותו דבר וענין מהשם יתברך כפי עוצם מדריגת שיקועו בה. הקול שופר מחריד לבו ומעוררו עד שרחוקים נעשו קרובים, ומועיל אחר כך הדרישה והקריאה. כי טעם בהמצאו ובהיותו קרוב, הגם דעל ידי הדרישה והקריאה הוא תמיד כן כמו שנאמר (דברי הימים - א כח, ט) אם תדרשנו ימצא לך, קרוב ה' לכל קוראיו (תהלים קמה, יח), ולא קבע זמן. זהו כשלא נכתם העוון, והם עשר מדריגות דדרישה וקריאה. וזהו לכל אשר יקראוהו באמת, דאף שהוא נמצא לכפר עוון גם על ידי פיתוי פה לבד, מכל מקום התקרבות דהיינו שיהיו זדונות כזכויות הוא רק על ידי קריאה באמת, דהיינו פיו ולבו שוין. אבל דרישה הוא במעשה ודיבור לבד, כשלא הגיע עדיין לנקודת הלב. ואחר שנתערבב השאור שבעיסה על ידי השופר, יתאמץ לגלות רצונו הנעלם שהוא לעשות רצונו יתברך, תחילה בדרישה על כל פנים בפועל ממש כאמירת תפילות ותחנונים. ועל ידי זה יבוא למדריגת הקריאה באמת מלב, ועד שיבוא למדריגת (ישעיה נה, ז) יעזוב רשע דרכו וגו', שזהו התשובה שלימה בעזיבת החטא לגמרי, כמו שאמרו (יומא פו ב) היכי דמי בעל תשובה באותה אשה וכו', היינו דרכו הקודם כשעוזבו זהו בעל תשובה גמור. ועד מדריגת וישוב אל ה' בדביקות, והוא המקום שבעלי תשובה עומדין שאין צדיקים גמורים וכו' (ברכות לד ב).

1. ראש השנה יח ע"א: אמר רב שמואל בר איניא משמיה דרב: מניין לגזר דין של צבור שאינו נחתם? אינו נחתם? והכתיב נכתם עונך לפני! - אלא, אף על גב שנחתם - נקרע, שנאמר כה' אלהינו בכל קראנו אליו. - והכתיב זדרשו ה' בהמצאו! - התם ביחיד, הכא בצבור. ביחיד אימת? - אמר רבה בר אבוה: אלו עשרה ימים שבין ראש השנה ליום הכפורים. [↑](#footnote-ref-1)